A su dolore

Che unu cane vigile in sa gianna
dolore sempr’a costas t’hapo tentu;
e si un’ora bidu m’has cuntentu
finz’a coro cravadu m’has sa sanna.

Deo no isco si custa cundanna
m’hapad’isvegliadu su talentu;
ma certu est ch’in tantu patimentu
s’anima mia s’est fatta pius manna.

E pius bellu intesu hapo s’amore
e dogn’opera santa ’e sa vida,
pro sa cale est un’obbligu a gherrare.

Beni ’eni e abbràzzami dolore,
ca ses tue sa vigile guida
chi ancora m’ispinghes a cantare.